《别如水王公》
明代·韩上桂

别绪不可道，愁心枉自持。感公磊落意，少致胸中词。

男儿挟愤磊，不独饥渴私。羽翼恨弗长，放志欲何之。

忆昔少年日，飞腾窃自期。白起小竖子，终军黄口儿。

破赵未足齿，请缨空博嗤。努力事雕琢，振足效驱驰。

负薪诚黾勉，挂角顿忘疲。思窥三略秘，拟集九流奇。

伦类数见推，纵横迈等夷。将翻雕翮疏，肯学燕栖卑。

此意竟何为，风尘久自疑。空存肮脏骨，莫辨虎羊皮。

射策阻不报，握芳知赠谁。蹉跎三十载，浪迹越江湄。

貂敝鹑仍结，金空囊欲垂。触首罾缴碍，曳履雌黄随。

同学宁倾耳，居高讵俯眉。泣枯怜鲋涸，敝策怪骀迟。

我公浏远览，晋接耀光仪。道德余夙仰，风流世所师。

饮我甘露醴，映我鹓鸾姿。白日驱潜魅，青天跃绛螭。

似珠求合浦，如桂拂瑶池。自喜占星聚，何知伤路岐。

朝凭蜃海阁，暮拥雍州骑。秦越逾万里，幽兰徒见思。

大臣赴功业，崎岖岂所辞。空怜杕杜弱，莫靠甘棠孳。

意苦词弥涩，忧多步雅危。平生少知己，况乃悲春离。

病马犹思策，枯条且欲披。终当奋长剑，不负信陵知。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。